钦定古今图书集成/方舆汇编/职方典/第1331卷 > 《重修儒学记》何维柏
## 钦定古今图书集成/方舆汇编/职方典/第1331卷 > 《重修儒学记》何维柏

归善县，盖故有学，距白鹤峰南百步许。其址肇自元
季，今莫考其岁月历久，漫漶颓圮。嘉靖戊戌，教谕温
博悯焉，乃具《学宫芜状》，白之董学吴公。公是而檄之
郡，上之抚台诸司，乃委其县董厥役，爰诹三月惟吉选用惟能，百工惟勤，金石木土惟良。于是易其敝者，
新其故者，兴其废者，益其遗者，百尔具备，莫不中式。
黝垩丹漆必以法。以七月二十日告成事。默泉吴公
过而视，喜焉，谓宜勒之础以鉴励也。于是遣其学生
叶天锡、郭宗义等，越数百里走币入省，征予言为记。
予曰：“国家立学，凡以造士而致用焉尔。学之废兴、士
之美恶、天下之治乱系之也。是故虞、夏、商、周，天下之
盛王也，未有不重学者矣。汉、唐以下”，虽其教化选造
之美渐不如古，而建立责望之重，各因其时，以故士
多思报。迈国之贤，虽不踵见，而乘时树绩，炳耀赫奕，
与夫苟临患难，则忠臣义士为国攸赖者，代代不少。
此其故何也？学校之教素存，而明伦之泽自不可斩
也。我国初首重学校，而待士益厚。至今上锐意好古，
愈加敦饬。然则为士者可不思所以报乎？夫士或不
幸生于离乱殷忧之时，或阻于穷崖困厄之境，尚思
奋励自植，以表见于世，以不愧其为人。乃今共沐《菁
莪》之化，处之不征之地，顾不能交相磨濯以成其学。
呜呼！其亦自弃甚矣。自弃其身而欲报其国者，未之
有也。嗟夫！归善之士，其尚无自弃其身以忘国哉！